Source: http://www.egerszeginfo.hu/news/2492/56/Kiutasitottak-a-hatarzarat-atlepo-szir-es-iraki-vadlottakat/
Timestamp: 2017-03-27 22:30:43
Document Index: 24428824

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Kiutasították a határzárat átlépő szír és iraki vádlottakat | Egerszeginfo.hu Hírek
Kiutasították a határzárat átlépő szír és iraki vádlottakat 2016. június 1-jén 14 órai kezdettel tárgyalta a Zalaegerszegi Járásbírságon az első zalai migrációs ügyet, majd nem sokkal később a másodikat is. A két férfi – egy szír és egy iraki – együtt lépett át illegálisan a határon. Az első ügyben a szír vádlott 2016. május 30-án 17 óra körül átjött a horvát-magyar határon az ideiglenes biztonsági határzár első vonalát képező gyorstelepítésű drótakadályon, majd átmászott a határzár kerítésén. A vádlottat nem sokkal később Zákányban fogták el a Nagyatádi Rendőrkapitányság Határrendészeti Osztályának járőrei.
A szír vádlott gyorsított eljárással került a bíróság elé, ahol tolmács részvétele mellett elmondta, hogy 1 éve indult el Szíriából, majd miután Törökországban dolgozott néhány hónapot, és 600 dollárt fizetett egy embercsempésznek, hogy Nyugatra indulhasson. Horvátországig vonattal és busszal utazott, majd gyalog ment a határhoz, s mintegy 2 kilométerre az átlépés helyszínétől fogták el. A bíró kérdésére közölte azt is, hogy Szíriából a háború miatt menekült el, úticélja pedig Németország, ahol testvére él. Ügyvédje kiegészítette az elmondottakat azzal, hogy a 21 éves fiatal Szíriában főiskolára járt. A diploma megszerzésének feltétele volt a sorkatonai szolgálat, de ő nem akart katona lenni, ezért szülei segítségével kijutott Szíriából. Ahová – mint ahogy az utolsó szó jogán is mondta – nem akar visszamenni.
Megérti a bíróság azt, amit a vádlott mond, hogy évek óta ez szír gyakorlat, de ez nem mentesíti a vádlottat a magyar büntető törvények hatálya alól – hangzott az ítélet indokolásában, amelyben a bíróság bűnösnek mondat ki a vádlottat a határzár tiltott átlépése bűntettében, s 1 évre kiutasította Magyarország területéről, valamint kötelezte 29.400 Ft eljárás során felmerült költség megfizetésére. A indokolásban elhangzott az is: kétséget kizárólag megállapítható, - a vádlott beismerő vallomást tett -, hogy nem megengedett módon lépett a vádlott Magyarország területére. A bíróság a törvényi minimumot szabta ki rá, tekintettel a büntetlen előéletére, a fiatal felnőtt korára, a beismerő vallomására, valamint a cselekmény elkövetésének emberileg érthető indokára. Nem sokkal később ugyanezen tényállás miatt állt bíróság elé egy iraki állampolgár is. Társához hasonlóan ő is azt mondta: a háború miatt indult el hazájából, s Németországba tart. Bírói kérdésre közölte: Görögországból idáig nem embercsempészek segítségével utazott, önerőből jutott ide, s két napja csak ketten - a korábban elítélt szír férfival - jöttek át a határon. A bíróság e vádlottat is bűnösnek találta határzár tiltott átlépése bűntettében, s 1 évre kiutasította Magyarország területéről. Enyhítő körülményként értékelte a bíróság a fiatal felnőtt korát, a büntetlen előéletét és a beismerő vallomását.
Mindkét ítélet jogerős. Fotó csak illusztráció!